钦定古今图书集成/理学汇编/学行典/第092卷 > 抱朴子 > 《勖学篇》
## 钦定古今图书集成/理学汇编/学行典/第092卷 > 抱朴子 > 《勖学篇》

“贤人。悲寓世之倏忽，疾泯没之无称。感朝闻之弘训，
悟通微之无类。惧将落之明戒，觉罔念之作狂。不饱
食以终日，不弃功于寸阴。鉴逝川之勉志，悼过隙之
电速。割游情之不急，损人闲之末务。洗忧贫之心，遣
广愿之秽。息畋猎博奕之游戏，矫昼寝坐睡之懈怠。
知徒思之无益，遂振策于圣途。学以聚之，问以辨之，
进德修业，温故知新。”夫周公上圣，而日读百篇；仲尼
天纵，而韦编三绝；墨翟大贤，载文盈车；仲舒命世，不
窥园门。倪宽带经以芸鉏，路生截蒲以写书，黄霸抱
桎梏以受业，甯子勤夙夜以倍功。故能究览道奥，穷
测微言，观万古如同日，知八荒若户庭，考七曜之盈
虚，步三五之变化，审盛衰之方来，验善否于既往；料
元黄于掌握，甄未兆以如成故能盛德大业冠于当
世；清芬令问播于罔极也。